103. ΑΠΟΦΑΣΗ ΥΠΟΥΡΓΩΝ ΔΙΚΑΙΟΣΥΝΗΣ ΚΑΙ ΚΟΙΝΩΝΙΚΩΝ ΥΠΗΡΕΣΙΩΝ Αριθ.Β1/21/22/2110 της 14/16 Σεπτ.  1981 (ΦΕΚ Β΄ 565) Περί ασφαλίσεως στο ΙΚΑ κατά του κινδύνου του ατυχήματος των κρατουμένων – εργαζομένων των Αγροτικών Φυλακών ως και των ομοίων της Κεντρικής Φυλακής Γυναικών Κορυδαλλού. Έχοντες υπ’ υπόψη: 1.Τις διατάξεις του άρθρ.18 παρ.22 του Α.Ν. 869/1937. 2.Την 312 απόφαση του Δ.Σ. του ΙΚΑ που λήφθηκε κατά την υπ’ αριθ.40/4.8.81 συνεδρίαση αυτού και υποβλήθηκε σ’ εμάς με το 251022/Φ.Υ. 396/12.8.81 έγγραφο του Ιδρύματος, αποφασίζουμε: 1.Υπάγονται υποχρεωτικώς εις την ασφάλισιν του ΙΚΑ κατά του κινδύνου του ατυχήματος, συμφώνως προς την εκάστοτε περί ασφαλίσεως εις αυτό ισχύουσαν νομοθεσίαν και υπό τους εις τας επομένας παραγράφους περιλαμβανομένους όρους και προϋποθέσεις, οι κρατούμενοι οι απασχολούμενοι: α)Εις την χρήσιν μηχανικών μέσων κατά την καλλιέργειαν των αγροκτημάτων των Αγροτικών Φυλακών Αγιάς – Χανίων, Κασσάνδρας – Χαλκιδικής, Τίρυνθος – Ναυπλίου, Κασσαβετείας – Αλμυρού, β)Εις τας βιοτεχνίας και τα εργαστήρια (αρτοποιεία, ξυλουργεία, σιδηρουργεία κλπ.) των ιδίων φυλακών, και γ)Εις τα εργαστήρια (υφαντήρια, πλεκτήρια κλπ.) της Κεντρικής Φυλακής Γυναικών Κορυδαλλού. 2.Αι δι’ εκάστην ημέραν εργασίας εισφοραί των κατά τα ανωτέρω υπαγομένων εις την ασφάλισιν ορίζονται δι’ έκαστον ησφαλισμένον εις ποσοστόν 2% επί του εκάστοτε ημερομισθίου ανειδικεύτου εργάτου, βαρύνουν δε αύται εξ ολοκλήρου το Ελληνικόν Δημόσιον. Δια τον υπολογισμόν των κατά τ’ ανωτέρω εισφορών και των χορηγητέων παροχών τα περί ων η παρ.1 πρόσωπα λογίζονται ως πραγματοποιούνται 25 ημέρας εργασίας κατά μήνα και ως απασχολούμενα καθ’ όλους τους μήνας του έτους, έστω και αν αι πραγματοποιούμεναι υπ’ αυτών ημέραι εργασίας είναι ολιγώτεραι ή περισσότεραι. 3.Εις τους περί ων η παρ.1 ησφαλισμένους το Ίδρυμα χορηγεί, εν περιπτώσει ατυχήματος και συμφώνως προς τους όρους και τας προϋποθέσεις της νομοθεσίας αυτού: α)Την δέουσαν ιατρικήν περίθαλψιν. β)Επίδομα ατυχήματος, εφ’ όσον ο ησφαλισμένος δεν νοσηλεύεται εις θεραπευτήριον δαπάναις του ΙΚΑ, ουδέ διαμένει εις τας Φυλακάς. γ)Σύνταξιν αναπηρίας. Εν περιπτώσει θανάτου του ησφαλισμένου οφειλομένου εις ατύχημα το Ίδρυμα χορηγεί εις τα κατά την νομοθεσίαν αυτού μέλη της οικογενείας του ησφαλισμένου και συμφώνως προς τους όρους και τας προϋποθέσεις της νομοθεσίας του σύνταξιν και έξοδα κηδείας. 